**În urma noastră**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Să descifrez la noapte-un paragraf

Din corpul tău ca un pocal cu miere

Și poți să-mi scrii la cap un epitaf

Că după noi va fi numai tăcere,

N-o să mai cânte seara vreun taraf

Și bârfe n-or să fie la o bere,

Nu ne vor căuta pe sub cearșaf

Asteroizi și muze adultere.

În urma noastră poate-un biograf

Va pune-n pagini clipe de plăcere

Și va rămâne veșnic, olograf,

Din dragoste vreo câteva repere.

- Ne vor cita iubiţii în iatac

Pierduţi în fantezii, printre dantele,

Luceafărul timid, insomniac,

Va tresări, când buzele, pe piele,

Vor caligrafia pasional

O slovă veche, arhicunoscută,

Din care noi, cândva, atemporal,

Ne-am ridicat povestea absolută.

În urma noastră ceasul va-nceta

S-alerge spre infernul îndoielii,

Cei care n-au crezut vor cerceta

Emoţia-n însemnele cernelii.

Ioan Grigoraș Liliana Trif